የደቡብ ሱዳን ተፋላሚ ወገኖችን ወደ ሰላም ለማምጣት ኢጋድ ቁርጠኛ አቋም አለው – አምባሳደር ስዩም
 በደቡብ ሱዳን ተፋላሚዎች መካከል የተፈጠረውን ግጭት በሰላማዊ መንገድ ለመፍታት የተሄደው ርቀት የምስራቅ አፍሪካ የልማት በይነ መንግስታት ኢጋድ ያለውን ቁርጠኝነት አመልካች ነው አሉ በኢጋድ ዋና አደራዳሪ አምባሳደር ስዩም መስፍን።አምባሳደሩ ይህንን ያሉት በትላንትናው ዕለት በሁለቱ ወገኖች መካከል የተፈጠረውን ግጭት 1ኛ አመት አስመልክቶ በሰጡት ጋዜጣዊ መግለጫ ነው።በፕሬዝደንት ሳልቫኪር እና በቀድሞ ምክትላቸው ዶክተር ሬክ ማቻር መካከል የተፈጠረውን ውዝግብ በሰላማዊ መንገድ ለመፍታት የታሰሩ ወገኖችን ከማስፈታት ጀምሮ የተኩስ አቁም ስምምነት እንዲፈርሙ በማድረግ  በተሄደው ርቀት ሁለቱንም ወገኖች ለፈረሙት የተኩስ አቁም ስምምነት ተገዢ እንዲሆኑ ማድረግ ተችሏል።በሌላ በኩል ሁለቱንም ተፋላሚ ወገኖች በተናጠል እና ፊት ለፊት በማደራደር ልዩነት ፈጥረውባቸው ከነበሩት የሽግግር መንግስት ምስረታ እና ስለሚኖረው የስልጣን ክፍፍል ማስማማት መቻሉ ሌላኛው ባለፈው አመት በኢጋድ አደራዳሪነት የተመዘገቡ ለውጦች ናቸው።በቀጣይም ይህ የሰላም ድርድር ኢጋድ በሁለቱ ወገኖች በቅርብ ቀን በሚያደርገው የመጨረሻ ድርድር ምእራፍ ዘላቂ መፍትሄ ለማምጣት ይሰራል ብለዋል ዋና አደራዳሪው አምባሳደር ስዩም መስፍን።(ኤፍ.ቢ.ሲ)